
      To glass, og flaska er fortsatt halvfull. Hadde du vært her, ville den garantert ha vært tom. Jeg presser øynene sammen for å prøve å fjerne den grumsete filmen som legger seg på netthinnen når jeg tenker på deg.

      Engler daler ned i skjul, synger koret. Jeg holder ikke ut, må skru av musikken. Faen, dette må bli siste jula jeg feirer alene.

      Stillheten legger seg over rommet som et blytungt teppe. Jeg vet hvor det bærer, vet at det er nytteløst å kjempe mot seg selv. Tankene går dit de vil. Gamle minner gjenoppleves og blir til fortellinger, ord og setninger til deg, som brev jeg aldri skrev, og heller ikke kommer til å skrive.

      Det er lenge siden jeg traff deg første gang. Jeg tror ikke du husker det, men det gjør altså jeg. Og det som skjedde mellom oss, har blitt min lodd i livet. Jeg har aldri snakket med deg om den gangen, og jeg vet at du ville ha kalt meg en dramaqueen hvis jeg hadde sagt noe. Men det går nesten ikke en dag uten at jeg tenker på dette første virkelige møtet og hva som skjedde med meg den dagen.

      Det var en helt vanlig gymtime på ungdomsskolen, vi spilte håndball, gutter og jenter i improviserte lag. I likhet med meg var to av jentene i klassen veldig gode håndballspillere. Vi ble nesten alltid valgt ut til laget først. Du pleide å kalle meg en stor bamse, og det var jeg. Størrelsen var en viktig grunn til at jeg alltid ble valgt ut blant de første, enda viktigere enn at jeg var god i håndball. Å være stor har gitt meg mange fordeler, spesielt som politimann, men også på skolen. Det var ingen som prøvde å yppe seg, og jeg var populær både hos jentene og gutta. Mange av de andre gutta skrøt av hva de hadde oppnådd av sex med jentene, men jeg følte meg aldri underlegen. Det var opplagt at alle jugde om erobringene sine. Selv hadde jeg ikke kommet lenger enn kyssing og uskyldig petting. Noe manglet for å komme videre, jeg visste ikke hva.

      Under håndballkampen kom du og jeg på hvert vårt lag. Du hang på meg som en klegg for at jeg ikke skulle få tak i ballen. Jeg ble trøtt av å ha deg hengende rundt meg hele tiden, og et par ganger dytta jeg deg vekk uten at dommeren så hva som skjedde. Etter kampen ble vi sittende ved siden av hverandre på benken, svette og slitne begge to. Du sa ikke stort, men jeg kjente huden din inntil meg. Du gned det nakne låret ditt inntil mitt. Var det med vilje, eller var det bare tilfeldig? Både varme og kulde sildret over huden, og de små hårene reiste seg i fryd. Like etterpå slo du meg vennlig i brystkassen og klaget på at jeg var for stor til å spille håndball mot deg. Jeg la armen rundt skulderen dine, klemte deg inntil meg og sa at jeg ikke kunne noe for at du var så liten. Husker du det? Noe rart skjedde. Det gikk en pirring gjennom hele kroppen. Den svarte med varme og en svak skjelving. Noe slikt hadde jeg aldri opplevd før. Hva var det som skjedde? Jeg hadde mest lyst til å klemme meg enda tettere inntil deg og kysse deg, men du reiste deg. Og med en ubestemmelig mine sa du at jeg burde finne noen på min egen størrelse å klemme på.

      Da jeg hadde lagt meg den kvelden, lå jeg i sengen og tenkte på deg. Jeg kjente varmen stige i kinnene, uten å skjønne hva dette skulle bety. Hvorfor var jeg plutselig opptatt av akkurat deg? Jeg hadde jo sett og snakket med deg mange ganger før. Hva var nytt? Senere har jeg selvsagt forstått at dette var en forelskelse. Det var, og er, en forelskelse som aldri har blitt gjengjeldt, men heller aldri har blitt helt borte. Å bære på den, skjule den, det er det som har blitt min lodd i livet. Hvorfor bærer jeg på dette? Du har aldri gitt meg noen grunn til å håpe på noe, men jeg venter fortsatt. Lykke er en følelse som blir til ved å få alle andre hendelser til å virke ubetydelige i øyeblikket. Men hvor lenge skal jeg vente, og har jeg virkelig noen grunn til å vente?

      Jeg har hatt andre forelskelser, men ingen som den jeg hadde for deg, min første, som jeg aldri klarer å avslutte. Jeg vet at det finnes tiltak som kan hjelpe mot smerten, men jeg tør ikke. Et annet alternativ er å holde meg langt unna, i et forsøk på å kvele forelskelsen som har satt seg fast i hodet mitt som en klump med sement. Noen ganger kjenner jeg en liten lettelse, men i neste øyeblikk er tankene tilbake, like sterke som før. Du gir meg aldri fred.

      Under jernbanebrua er Finn Berg i ferd med å komme til bevissthet etter en hard natt. Det er en overskyet, kald vårdag. Han kjenner en skarp smerte i hodet og en kulde som går gjennom marg og bein. Det kommer til å ta lang tid å bryte vei gjennom den slørete bevisstheten og komme seg til det punktet hvor han kan forklare hvorfor han har overnattet her, hvorfor han ikke er hjemme.

      Området har lenge vært tilholdssted for rusmisbrukere. Uteliggerne ligner på sammenkrøllede tøyballer der de ligger lengst inn under brua, i ly for den kalde vinden. Lenger nede i gressbakken mot perrongen og jernbanelinja sitter to menn av den samme garde på provisoriske stoler av tomme ølkasser. Begge er inntullet i tykke tepper, skjerf og noe som ligner luer. De prøver å holde liv i et bål som bare så vidt brenner med noen svake glør.

      Fra hele gressbakken stinker det av avføring, piss, rødsprit, tobakk og dårlig hjemmebrent. Mer ubestemmelige dufter finnes også, dufter fra bearbeiding av rusmidler og ualminnelig dårlig hygiene. I dag er det nordavind. Dermed driver de liflige duftene med den kjølige vinden, ubeskjemmet nedover perrongen og inn mellom passasjerene som står utenfor stasjonen. Oppunder brua ligger det gamle tepper, soveposer og pappesker som har vært brukt som senger og dyner.

      Nesten daglig blir politiet kontaktet av de ansatte på stasjonen. Bålplassen er en konstant kilde til bekymring. De reisende klager jevnlig på søppel og sprøytespisser som ligger strødd på perrongen. De ansatte mener også at oppbudet av uteliggere som bråker og skriker utgjør en sikkerhetsrisiko. Naturlig nok er uteliggerne mest aktive om kvelden og natta. Heldigvis er det ingen avganger mellom klokka elleve om kvelden og seks om morgenen, men personalet frykter likevel for egen sikkerhet når de har kveldsskift og får slengt skjellsord og trusler etter seg. Det er ikke ofte politiet kommer på inspeksjon. Når de først kommer, tar de på seg blå plasthansker og ransaker klienter for å finne narkotika. Vanligvis gjør de ikke noe mer enn å sørge for at uteliggerne slukker bålet. De ber jernbanepersonalet om å rydde opp i alt søppelet, men personalet mener dette er en kommunal oppgave. De sender ofte en henvendelse til renholdsverket, som i beste fall dukker opp sent neste dag.

      En av tøyballene rører på seg og mumler med hes stemme.

      – Hva skjer?

      Finn kniper igjen øynene for å holde det skarpe morgenlyset ute. Innsiden av øyelokkene er som et lerret av skarpe røde og hvite farger hvor hodepinen spiller en hovedrolle. Kroppen er nesten like kald som den fuktige bakken.

      – Faen!

      Finn glipper med øynene og syns han ser noe svart bevege seg rett foran ansiktet, men vet ikke hva det kan være. Holder han på å bli blind? Etter hvert greier han å fokusere såpass at han kan bekrefte at det er noe eller noen som beveger seg foran ham, ikke så langt unna. Det er folk som står eller sitter. Ytterligere anstrengelser mobiliseres, og sakte, men sikkert greier han å se at det er grønngult gress foran ham. Altså er han ute, men hvor han er, det er fortsatt uklart. Hvem eller hva skyggene av folk forestiller, greier han ikke å se. Inne i hodet fortsetter bankingen. Glødende jernbolter blir smidd, og hver gang hammeren treffer det glødende stålet, spruter smertene utover i hodet og nedover i ryggen. Noen scener fra gårsdagen er i ferd med å demre. Ola var med, og det var han som delte noe stoff. Eller var det Kenneth? Uansett, det var noe stoff han ikke hadde prøvd før.

      Smertene blir verre desto mer han prøver å skape klarhet i hva som skjedde i går. Bildene fra gårsdagen mørkner, men så dukker nye bilder opp i et sylskarpt lys. Bevisstheten siger sakte frem, som en seilbåt uten vind. Han kjenner svien i halsen, en velkjent svie. Smertene i magen er heller ikke noe nytt. Straks han forsøker å snu seg over på siden, kjenner han magesmertene flamme opp som et fyrstikkhode, bare verre enn noen gang tidligere. Nå føles det som om noen sitter med en knipetang og klemmer på innvollene fra innsiden.

      Faen også, kanskje magesåret er blitt akutt? Er dette slutten? Samma faen, tenker Finn.

      Etter hvert greier han endelig å fokusere. Han ser jernbanebygningen et stykke unna, altså ligger han i gresset under jernbanebrua. Dette er stamstedet der han og svirekompisene pleier å sitte, men han har ikke for vane å overnatte her. Har han blitt uteligger nå?

      Han forbanner hodet som fortsatt banker noe helt jævlig. Noen strofer fra gårsdagen dukker opp i bevisstheten, og han begynner å rope.

      – Ola! Faen, Ola, hvor er’u?

      Igjen forsøker han å sette seg opp. Smertene jager gjennom magen.

      – Ola, hva var’e du solgte meg i går? Det svir noe jævlig i halsen og hue holder på å eksplodere.

      Ingen reagerer. Folket under brua har hørt de klagende monologene hans mange ganger før.

      Nok en gang prøver Finn å rope, men alt som kommer ut, er noen ynkelige grynt og ralling. Han synker sammen igjen.

      Etter en kort stund kommer Ola. Han røsker i Finn.

      – Hei, Finn! Er’e noe liv i deg?

      Det tar litt tid før Finn skjønner at det er Ola som dytter i ham. Ola fortsetter, nå mer hardhendt, nesten brutalt. Han er sint for et eller annet, men Finn legger knapt merke til ham.

      Ola reiser seg og sparker skjødesløst i Finn med en møkkete støvel. Nå reagerer Finn med å rope og skjelle ut Ola, ikke fordi Ola sparker ham, men fordi noen har rappa jakka hans. Kort etter gir han seg, for han skjønner at han fortsatt har på seg jakka.

      Finn mumler en serie med uforståelige banneord mens han fomler med å kneppe igjen jakka helt opp og under haka. Han fryser. Det kjennes som om han er naken.

      – Faen, Finn, hvor’an går’e med deg?

      Finn svarer ikke, og Ola røsker i ham igjen.

      – Finn, hvor’an går’e med magan din? Etter at du sklei ned skråninga og rett inn i piggtråden ved jernbanelinja blei vi jævlig redde. Du blødde som en gris.

      Finn jamrer.

      – Okey, så da er’e kanskje ikke magesåret likavæl. Jævla bra, mumler han.

      Men nå blusser hodesmertene opp. Finn har ikke hodepine ofte, og dette er kraftige saker. Tårene renner nedover kinnene.

      Noen legger et teppe over Finns skuldre. Sakte får han tilbake varmen i kroppen. Samtidig merker han en distinkt lukt av oppkast og oppdager at han er klissbløt i buksa.

      – Faen, jeg har pissa på meg, mumler han.

      Det er ingen ende på elendigheten. Når han igjen forsøker å sette seg opp, jager smertene gjennom kroppen. Han hører lyden av plast som knitrer og legger hånden på magen. Noen har surret en svart søppelsekk rundt magen hans.

      – Fy faen!

      Ola ser på Finn og smiler med gule tenner, ikke ondt, men heller ikke vennlig.

      – Bra at du endelig er i ferd med å bli deg sjøl igjen, Finn!

      Finn forsøker å vikle seg ut av søppelsekken og oppdager at skjorta hans under plasten er full av blod. Med begge hendene dekket av blod banner han høylytt gjentatte ganger.

      Finn klarer fortsatt ikke å huske hva som har skjedd. Blodet kom vel fra møtet med piggtråden, men hva kan han ha fått i seg, som har gitt ham slike smerter?

      Etter hvert demrer det for Finn at han drakk vodka fra ei lommelerke han kjøpte av en av de andre gutta. Kenneth ga ham også et rusmiddel fra en bruskork, noe Ola og Kenneth påsto var bedre enn sprit. Det må ha vært det som slo ham ut og var årsaken til smertene i hodet og magen. Faen også, han burde ha visst bedre enn å stole på hva Ola og Kenneth hadde å servere. Ola er en beryktet langer, og det er antakelig ingen grense for hva han kan skaffe av rusmidler. Kenneth er ingen langer, han er bare en spinkel liten uteligger som bor fast under jernbanebrua i sin gamle militærgrønne sovepose som stinker av piss og oppkast. Likevel tror Finn at han kjøpte noe av Kenneth i går. Nei, det kan ikke stemme. Det må ha vært Ola.

      Finn forsøker å samle seg. Smertene i magen er fortsatt sterke, men han greier til slutt å reise seg. Litt fremoverbøyd skjener han nedover mot perrongen. Ola følger etter og griper Finn i armen. Nå kommer Kenneth også.

      Finn puster tungt, deiser i bakken og prøver å reise seg opp, men gir opp og faller tilbake. Ola hjelper Finn på beina.

      – Slapp av, Finn! Prøv å ta det med ro! Se her, jeg har skaffa oss ei lita lerke med vodka. Vil du ha en støyt? Eller en kork med GHB, som du fikk i går? Eller syre? Butikken min er åpen.

      – Syre?

      – Ja, vil du heller ha syre?

      – Nei. Hva faen er syre?

      – LSD.

      – Det hjelper helt sikkert, sier Kenneth.

      – Nei, er’u gæern, mumler Finn.

      – Nei, da så, svarer Kenneth med en påtatt fornærmet mine.

      – Men jeg kan ta noe av det’ru hadde i går, svarer Finn.

      – Å ja, vil du ha GHB?

      Kenneth gir vodkaflaska til Ola og begynner ivrig å rote rundt i lommene, men han finner ikke det han leter etter.

      – Men Kenneth. Var’e du eller Ola som påsto at Arild er korrupt?

      – Veit ikke, svarer Kenneth fortapt, uten å vise noen særlig interesse. Han fortsetter å rote rundt i lommene.

      – Da var’e du da, Ola?

      Finn snur seg og ser skarpt på Ola. Ola stirrer olmt tibake.

      – Hva faen snakker’u om, Finn?

      – Det du sa i går. Du påsto i går at Arild er korrupt. Du sa han hadde tatt GHB-en din til seg sjøl.

      – Ja, og så da?

      – For det første, hvordan veit du at han tok GHB-en sjøl?

      – Fordi jeg aldri hørte noe mer fra purken, vel.

      – Ola, det der er bare sprøyt. Arild er redeligheten sjøl, han har aldri vært voldelig. Og du påstår at han er voldelig og korrupt. Ja, nå husker jeg hva vi krangla om. Du kalte meg et rasshøl og sa at jeg menger meg med en korrupt purk.

      Finn trekker pusten og gnir seg i øynene i et forsøk på å fokusere.

      – Og alt det veit du fordi du ikke har fått noen innkalling til avhør.

      – Ja, nettopp, din dust, mumler Ola lavt.

      – Men Ola, du ha’kke forstått noen ting! Det va’kke Arild, men kødden Eriksen som beslagla GHB-en, det har’u jo fortalt meg flere ganger.

      Ola løfter vodkaflaska, legger leppene rundt flasketuten og svelger tre store slurker. Tårene presser seg ut under øyelokkene. Han kniper øynene sammen og hoster, rister på hodet og lager en brummelyd. Deretter ser han på Finn og Kenneth med et ubestemmelig smil, som om han tror på en helbredende kraft.

      – Nei, Finn. Det var jeg som var der, ikke du, og det var Arild, sier jeg. Han tok alt jeg hadde, det var verdt mange tusen. Det var ikke han derre pingla Eriksen, som du påstår.

      Hodepinen banker som en borhammer i Finns hode, men han vil ikke gi seg.

      – Ola, hvis du har mista GHB for mange tusen…

      – Gi nå faen med det maset, Finn. Han derre Eriksen er en forpult pingle, han gikk i klassen min på barneskolen. Jævla pingle, når vi skulle ta pirquetprøve så grein’n og holdt på å svime av.

      Ola smiler fornøyd, med et ekkelt smil.

      – Det er akkurat sånne pingler som må hevde seg i uniform, svarer Finn.

      Ola tar en ny slurk av vodkaflaska.

      – Hei, dette var supre saker!

      Finn kjenner trangen på vodka. Han famler i innerlomma etter lommelerka, men der er det tomt.

      Det går ikke akkurat fort rundt i hodet hans, men Finn skjønner snart at den flaska Ola har nå, må være hans. Det er den samme flaska han kjøpte av en av de andre gutta i går.

      – Faen, Ola, det der er flaska mi!

      Finn langer ut etter flaska, men Ola holder ham på avstand ved å ta et skritt bakover. Finn blir stående og svaie, Kenneth bare ler. Ansiktet hans er svart som sot, med en tanngard med flere ledige plasser, men han smiler i det minste vennlig. Et kort øyeblikk syns Finn at Kenneth ikke ser ut som den bomsen han er.

      – Ta’re rolig, Finn, jeg bare kødda, sier Ola.

      Han tar seg enda en kraftig støyt av flaska og later som om han vil gi den til Finn.

      – Du skal selvsagt få flaska di, vær så god!

      Men Ola beholder flaska.

      Finn skuler olmt på Ola. Det går fortsatt ikke fort oppe i hodet hans, men nå har Finn fått nok. Han  føler seg som et vilt dyr.

      – Ola, nå må’ru faen meg gi deg, det der er flaska mi. Og nå er den snart tom. Faen ta!

      Både Finn og Kenneth griper tak i Ola. Ola ser aggresjonen i øynene deres og forsøker å rive seg løs. Finn tar tak i jakka til Ola og røsker til av all kraft. Ola deiser i bakken og havner oppå Finn og Kenneth. Alle tre ruller over perrongen og mot jernbanesporet.

      Finn slipper taket i jakka til Ola. Magesmertene setter inn som et vulkanutbrudd og jager gjennom kroppen hans. Alt svartner og han blir liggende som bevisstløs. Noe langt inne i hodet hans nekter ham å reise seg. Det siste han registrerer, er en kraftig støyende rumling. Toget.

